বিএনপির একটি অংশকে এনে তিন নম্বর দল হিসেবে সংসদে যেমন ঠাঁই দেবে তেমনি সরকারিভাবে বিএনপির শক্তিক্ষয় ঘটাবে। জেল-দণ্ড, হতাশা অবসাদে বিএনপি হয়ে উঠবে আরও বেশি ভঙ্গুর বিপর্যয়-বিপর্যস্ত। আন্দোলন দূরে থাক কোমর সোজা করে দাঁড়াতে পারবে না। কেউ কেউ মনে করেন, বিএনপি অতীতে গণআন্দোলন গড়ে তুলতে ব্যর্থ হলেও এবার নির্বাচনের বাইরে রাখতে গেলে তারাও প্রতিরোধের মরণ কামড় দেবে। নেপথ্যে তাদের সঙ্গে শক্তি জোগাবে জামায়াত। তখন রাজনীতিতে সংঘাত দৃশ্যমান হয়ে উঠবে নির্বাচন ঘিরে। নতুন বছরের শুরুতেও রাজনৈতিকভাবে বেকায়দায় থাকা বিএনপি যতটা দুশ্চিন্তাগ্রস্ত ঠিক তার বিপরীতে দলীয় ইতিহাসে দীর্ঘ সময় ক্ষমতায় থাকা আওয়ামী লীগ প্রবল আত্মবিশ্বাসী নয়, আত্মঅংহকারে তুলছে তৃপ্তির ঢেঁকুর। এমনি অবস্থায় জাতীয় নির্বাচন ঘিরে সব দলের অংশগ্রহণে ভোটের রাজনীতি উৎসবমুখর হয়ে উঠবে, নাকি অনিবার্য সংঘাতের পরিণতির দিকে যাবে— সে প্রশ্ন থেকেই যায়। সব মানুষের নববর্ষ ঘিরে যে প্রত্যাশা তা হচ্ছে, রাজনৈতিক সমঝোতা ঘটার জাদুকরী সম্ভাবনা এখন পর্যন্ত দেখা না গেলেও সবাই চান, সব দলের অংশগ্রহণে একটি গ্রহণযোগ্য নির্বাচন।